
Lietuvos Respublikos ūkio ministerijai           	  2011-02-        Nr. 
                              			        Į 2011-02-02  Nr. (28.2-83)-3-581
				
dėl lietuvos respublikos vyriausybės nutarimo projektų 
	
Lietuvos Respublikos teisingumo ministerija, pagal kompetenciją išnagrinėjusi Lietuvos Respublikos ūkio ministerijos pateiktus išvadai gauti Lietuvos Respublikos Vyriausybės nutarimo „Dėl Lietuvos Respublikos Vyriausybės 2004 m. balandžio 7 d. nutarimo Nr. 383 „Dėl Mažmeninės prekybos tabako gaminiais licencijavimo taisyklių ir Tabako gaminių pardavimo taisyklių patvirtinimo“ pakeitimo“ projektą bei šiuo nutarimu tvirtinamas Mažmeninės prekybos tabako gaminiais licencijavimo taisykles ir Tabako gaminių pardavimo taisykles taip pat Lietuvos Respublikos Vyriausybės nutarimo „Dėl Lietuvos Respublikos Vyriausybės 2004 m. balandžio 7 d. nutarimo Nr. 384 „Dėl Didmeninės prekybos tabako gaminiais licencijavimo taisyklių patvirtinimo“ pakeitimo“ projektą bei šiuo nutarimu tvirtinamas Didmeninės prekybos tabako gaminiais licencijavimo taisykles, teikia šią teisinę išvadą.
	Dėl Mažmeninės prekybos tabako gaminiais licencijavimo taisyklių ir Tabako gaminių pardavimo taisyklių (toliau – Taisyklės):
	Dėl teisinio reguliavimo priemonių:
1. Svarstytina, ar tikslinga Taisyklėse atsisakyti nuostatos, kurioje numatoma pareiga licencijas išduodančiai institucijai tvirtinti išduodamas licencijas antspaudu (Taisyklių 4.9 punktas), atsižvelgiant į tai, kad, Vadovaujantis Lietuvos Respublikos vietos savivaldos įstatymo 30 straipsnio 1 dalimi, savivaldybės administracija turi savo antspaudą, kurį naudoja teisės aktuose nustatyta tvarka savivaldybės administracijos direktorius (t. y. savivaldybės vykdomoji institucija, išduodanti licencijas). 
2. Būtų tikslinga Taisyklėse numatyti galimybę leidimus išduodančiai institucijai, priklausomai nuo įdiegtų techninių priemonių, leidimus išduoti (taip pat jų dublikatus) blanke (popieriuje) arba elektroniniu būdu ir nenustatyti papildomos administracinės naštos licencijų turėtojams atskirais atvejais pateikti jų originalus (pavyzdžiui, Taisyklių 7.7 punktas).
3. Keičiamų Taisyklių 8.1 punkte nustatytas reguliavimas dubliuoja Lietuvos Respublikos paslaugų įstatymo 7 straipsnio 4 dalį, todėl tikslinga jo atsisakyti. Be to, svarstytina, kodėl šiame punkte galimybė informuoti numatyta tik elektroninėmis priemonėmis.
4. Siūlytina atsisakyti keičiamų Taisyklių 9 punkto antroje pastraipoje nustatyto reguliavimo, susijusio su leidimo išdavimo siejimu su sumokėta valstybės rinkliava, kadangi, vadovaujantis Lietuvos Respublikos civilinio kodekso 2.79 straipsnio 2 dalimi, rinkliavos sumokėjimas nėra ir negali būti nustatomas kaip leidimo išdavimo sąlyga.
5. Taisyklių 16.1 punkte numatyti reikalavimai paraiškos, kuri turi būti pateikiama siekiant gauti licencijos dublikatą, turiniui, kuriame nenumatoma, kad turi būti nurodoma informacija apie licencijos turėtoją ar licenciją, kurios dublikatą siekiama gauti. Atsižvelgiant į tai svarstytina, ar, panaikinus Taisyklių 16.2.2 bei 16.2.3 punktus, visais atvejais būtų įmanoma tiksliai nustatyti subjektą, teikiantį paraišką gauti dublikatą. Siūlytina papildyti Taisyklių 16.1 punktą. Taip pat siūlytina nustatyti Taisyklių 16.2 punkte numatytais atvejais licencijos originalo pateikimo būdus. Šiame kontekste taip pat pažymėtina, kad keičiamų Taisyklių 17 punkte nustatytas atitinkamais reguliavimas dėl atvejų, kai, siekiant gauti licencijos dublikatą, „pateikti dokumentai neatitinka jiems keliamų reikalavimų“. Svarstytina, dėl kokių dokumentų šiame keičiamų Taisyklių 17 punkte nustatomas reguliavimas, jeigu, vadovaujantis keičiamų Taisyklių 16 punktu, siekiant gauti dublikatą būtų reikalinga pateikti tik paraišką ir tam tikrais atvejais – licencijos originalą. Siūlytina tikslinti keičiamų Taisyklių 17 punkte nustatytą reguliavimą ir derinti jį su keičiamų Taisyklių 16 punktu.
6. Taisyklių 18.2 punkte numatyti Taisyklių papildymo ir (ar) patikslinimo atvejai, kai, be kita ko, teisės aktų nustatyta tvarka suteikiamas naujas pavadinimas gyvenamosioms vietovėms, gatvėms, pastatams, statiniams. Keičiamų Taisyklių 19.2 punkte numatyta, kad siekiant papildyti ar patikslinti licenciją, įmonė pateikia dokumentus, patvirtinančius pasikeitusius duomenis Taisyklių 18.2 punkte numatytais atvejais. Svarstytina, kokius dokumentus turėtų pateikti įmonė, patvirtinančius suteikiamą naują pavadinimą gyvenamosioms vietovėms, gatvėms, pastatams, statiniams. Siūlytina tikslinti Taisyklių 19.2 punkte nustatytą reguliavimą. Be to, manytina, kad, siekiant įgyvendinti Lietuvos Respublikos viešojo administravimo įstatymo 3 straipsnio 8 punkte nustatytą „vieno langelio“ principą, tikslinga Taisyklėse nustatyti reguliavimą, kad licencijas išduodanti institucija pati turi gauti Taisyklių 19.2 punkte nustatytą informaciją.
7. Tikslintinas Taisyklių 19.3 punktas – manytina, kad minėtame punkte nustatytas reguliavimas yra neapibrėžtas, kadangi nenustatyta, per kiek laiko turi būti pateikiamas licenciją išduodančiai institucijai licencijos originalas.
8. Manytina, kad visi su paraiška bei su ja teikiamų dokumentų trūkumai turėtų būti nustatomi per vienodą objektyviai apibrėžtą keičiamų Taisyklių 20 punkte nurodytą 5 darbo dienų terminą ir skaičiuojami nuo to paties keičiamų Taisyklių 20 punkte nurodyto momento, t. y. nuo dokumentų gavimo. Manytina, kad keičiamų Taisyklių 20 punkte skliaustuose nustatytas reguliavimas („o paaiškėjus, kad paraiškoje pateikti neteisingi duomenys, nuo šių trūkumų nustatymo“) laikytinas nepagrįstu ir galinčiu lemti leidimo išdavimo termino pratęsimą. Pastaba taikytina ir Taisyklių 8.2 punkte nustatytam reguliavimui.
Siūlytina papildyti keičiamų Taisyklių 20 punktą ir nurodyti, kad licencijas išduodanti institucija informuoja ūkio subjektą apie paraiškoje esančius trūkumus ir nustato atitinkamą terminą nustatytiems trūkumams pašalinti. Siekiant teisinio apibrėžtumo, keičiamose Taisyklėse turėtų būti nurodomas minimalus trūkumams pašalinti skirtas terminas, kurį turėtų nustatyti licencijas išduodanti institucija. Ši pastaba taikytina ir keičiamų Taisyklių 8.2, 17 punktuose. 
		Dėl teisės technikos:
1. Siūlytina tikslinti keičiamų Taisyklių 6.4 punktą ir aiškiai nurodyti, kurie minėtame punkte nurodyti duomenys skelbiami visais atvejais, o kurie – priklausomai nuo aplinkybių (pavyzdžiui, licencijos galiojimo sustabdymo data ne visais atvejais ir ne dėl visų subjektų skelbime turės būti nurodyta).
2. Siūlytina keičiamų Taisyklių 7.1 ir kituose punktuose nurodyti, kad elektroninis paštas būtų pateikiamas atsižvelgiant į tai, ar įmonė jį turi.
3. Taisyklių 9 punktas tikslintinas, nurodant, kad „licencijos originalas įmonei išduodamas paraiškoje nurodytu būdu“. 
4. Teisingumo ministerija taip pat atkreipia dėmesį, kad Nutarimo projekto lydimoji medžiaga turėtų būti peržiūrėta ir patikslinta atsižvelgiant į Lietuvos Respublikos Vyriausybės teisėkūros taisykles, kurios buvo pakeistos Vyriausybės 2011 m. sausio 12 d. nutarimu Nr. 66.
Dėl numatomo teisinio reguliavimo tikslo ir galimų pasekmių Teisingumo ministerija pastabų bei pasiūlymų neturi.
Dėl Didmeninės prekybos tabako gaminiais licencijavimo taisyklių (toliau – Taisyklės):
Dėl teisinio reguliavimo priemonių:
1. Svarstytina, ar tikslinga Taisyklėse atsisakyti nuostatos, kurioje numatoma pareiga licencijas išduodančiai institucijai tvirtinti išduodamas licencijas antspaudu (Taisyklių 4.6 punktas), atsižvelgiant į tai, kad, licencijas išduodanti Vyriausybės įstaiga, pagal nuostatus, turi turėti ir naudoti antspaudą teisės aktuose nustatyta tvarka.
2. Būtų tikslinga Taisyklėse numatyti galimybę leidimus išduodančiai institucijai, priklausomai nuo įdiegtų techninių priemonių, leidimus išduoti (taip pat jų dublikatus) blanke (popieriuje) arba elektroniniu būdu ir nenustatyti papildomos administracinės naštos licencijų turėtojams atskirais atvejais pateikti jų originalus (pavyzdžiui, Taisyklių 16.4 punktas).
3. Siūlytina tikslinti keičiamų Taisyklių 8.2 punkte nustatytą reguliavimą. Svarstytina, kokia tvarka ir terminais turi būti įgyvendinamas keičiamų Taisyklių skliaustuose nustatytas reguliavimas, kad Taisyklių 8.2 punkte išvardinti dokumentai pateikiamai tik tais atvejais, kai tų dokumentų licencijas išduodančiai institucijai neturi galimybės pateikti valstybės įmonė Registrų centras (t. y. ar įmonei nepateikus Taisyklių 8.2 punkte nustatytų dokumentų ir kai jų licencijas išduodančiai institucijai nepateikia Registrų centras, būtų taikomas Taisyklių 9.2 punktas, ar kita tvarka). Be to, neapibrėžta laikytina keičiamų Taisyklių 8.2 punkte skliaustuose vartojama formuluotė „neturi galimybės pateikti valstybės įmonė Registrų centras“ – siūlytina šią formuluotę sieti su objektyviais kriterijais (ši pastaba taikytina ir keičiamų Taisyklių 16.3 punktui).
4. Keičiamų Taisyklių 9.1 punkte nustatytas reguliavimas dubliuoja Lietuvos Respublikos paslaugų įstatymo 7 straipsnio 4 dalį, todėl tikslinga jo atsisakyti. Be to, svarstytina, kodėl šiame punkte galimybė informuoti numatyta tik elektroninėmis priemonėmis.
5. Manytina, kad visi su paraiška bei su ja teikiamų dokumentų trūkumai turėtų būti nustatomi per vienodą objektyviai apibrėžtą keičiamų Taisyklių 9.2 punkte nurodytą 5 darbo dienų terminą ir skaičiuojami nuo to paties keičiamų Taisyklių 9.2 punkte nurodyto momento, t. y. nuo paraiškos ir dokumentų gavimo. Manytina, kad keičiamų Taisyklių 21 punkte skliaustuose nustatytas reguliavimas („o paaiškėjus, kad paraiškoje pateikti neteisingi duomenys, nuo šių trūkumų nustatymo“) laikytinas nepagrįstu ir galinčiu lemti leidimo išdavimo termino pratęsimą.
Taip pat siūlytina papildyti keičiamų Taisyklių 9.2 punktą ir nurodyti, kad licencijas išduodanti institucija informuoja ūkio subjektą apie paraiškoje esančius trūkumus ir nustato atitinkamą terminą nustatytiems trūkumams pašalinti. Siekiant teisinio apibrėžtumo, keičiamose Taisyklėse turėtų būti nurodomas minimalus trūkumams pašalinti skirtas terminas, kurį turėtų nustatyti licencijas išduodanti institucija. Ši pastaba taikytina ir keičiamų Taisyklių 17 punktui.
6. Siūlytina atsisakyti keičiamų Taisyklių 10 punkto antroje pastraipoje nustatyto reguliavimo, susijusio su leidimo išdavimo siejimu su sumokėta valstybės rinkliava, kadangi, vadovaujantis Lietuvos Respublikos civilinio kodekso 2.79 straipsnio 2 dalimi, rinkliavos sumokėjimas nėra ir negali būti nustatomas kaip leidimo išdavimo sąlyga.
7. Taisyklių 13.1 punkte numatyti reikalavimai paraiškos, kuri turi būti pateikiama siekiant gauti licencijos dublikatą, turiniui, kuriame nenumatoma, kad turi būti nurodoma informacija apie licencijos turėtoją ar licenciją, kurios dublikatą siekiama gauti. Atsižvelgiant į tai svarstytina, ar visais atvejais būtų įmanoma tiksliai nustatyti subjektą, teikiantį paraišką gauti dublikatą. Siūlytina papildyti Taisyklių 13.1 punktą. Taip pat siūlytina nustatyti Taisyklių 13.2 punkte numatytais atvejais licencijos originalo pateikimo būdus. Šiame kontekste taip pat pažymėtina, kad keičiamų Taisyklių 14 punkte nustatytas atitinkamais reguliavimas dėl atvejų, kai, siekiant gauti licencijos dublikatą, „pateikti dokumentai neatitinka jiems keliamų reikalavimų“. Svarstytina, dėl kokių dokumentų šiame keičiamų Taisyklių 14 punkte nustatomas reguliavimas, jeigu, vadovaujantis keičiamų Taisyklių 13 punktu, siekiant gauti dublikatą būtų reikalinga pateikti tik paraišką ir tam tikrais atvejais – licencijos originalą. Siūlytina tikslinti keičiamų Taisyklių 14 punkte nustatytą reguliavimą ir derinti jį su keičiamų Taisyklių 13 punktu.
8. Tikslintinas Taisyklių 16.4 punktas – manytina, kad minėtame punkte nustatytas reguliavimas yra neapibrėžtas, kadangi nenustatyta, per kiek laiko turi būti pateikiamas licenciją išduodančiai institucijai licencijos originalas.
Dėl teisės technikos:
1. Siūlytina tikslinti keičiamų Taisyklių 6.4 punktą ir aiškiai nurodyti, kurie minėtame punkte nurodyti duomenys skelbiami visais atvejais, o kurie – priklausomai nuo aplinkybių (pavyzdžiui, licencijos galiojimo sustabdymo data ne visais atvejais ir ne dėl visų subjektų skelbime turės būti nurodyta).
2. Siūlytina Taisyklių 8.1.1 ir kituose punktuose nurodyti, kad elektroninis paštas būtų pateikiamas atsižvelgiant į tai, ar įmonė jį turi.
3. Taisyklių 10 punktas tikslintinas, nurodant, kad „licencijos originalas įmonei išduodamas paraiškoje nurodytu būdu“.
5. Teisingumo ministerija taip pat atkreipia dėmesį, kad Nutarimo projekto lydimoji medžiaga turėtų būti peržiūrėta ir patikslinta atsižvelgiant į Lietuvos Respublikos Vyriausybės teisėkūros taisykles, kurios buvo pakeistos Vyriausybės 2011 m. sausio 12 d. nutarimu Nr. 66.
Dėl numatomo teisinio reguliavimo tikslo ir galimų pasekmių Teisingumo ministerija pastabų bei pasiūlymų neturi.







Teisingumo viceministras				                    Gytis Andrulionis
















Erika Dubovskytė, tel. (8 5) 266 2882, el. p.  e.dubovskyte@tm.lt	                 Originalas nebus siunčiamas
[image: C:\Users\m.zukiene\Documents\Dokumentai\blankai\LL dok nesp.jpg]

image1.wmf
 


oleObject1.bin
[image: image1.png]






image2.jpeg




